khistorydata/jeongjo-sjw-relations huggingface dataset:
정조 13년
正言崔時淳啓曰大靜縣爲奴罪人金壽賢以幺麽宦寺交結士夫終爲凶賊之根柢而況其窮凶極惡之語敢欲潛售亂逆之心究厥罪惡萬戮猶輕情節未盡究覈輿情莫不憤惋請大靜縣爲奴罪人金壽賢更令王府設鞫嚴問依律處斷爲奴罪人河翼龍做出叵測之說作爲眞諺之書潛投深嚴之地欲售危逼之計究厥情狀亘古所無決不可一刻容貸於覆載之間請爲奴罪人河翼龍亟令王府設鞫得情夬正王法罪人克觀克泰以妖任之同氣凶謀逆節爛漫同參而嚴訊之下抵賴不服未克究覈只施應坐之律定配罪人萬赫以逆能之私人往來逆澤綢繆情節綻露無餘而未及承款遽有酌處之命王章未伸輿情莫泄請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情快正王法恒烈善海何等凶逆而其兄弟子姪晏然在家無異平人治逆不嚴防患太疎厚謙逆節萬古所無而時謙等以逆厚之同産偃處近郊尙未施當律輿情憂憤去而益甚請恒善支屬亟命散配時謙兄弟竝投絶島以嚴隄防噫嘻痛矣朴宗集之罪可勝誅哉渠以乙未罷榜中人緣於憑覈之無路尙稽邦憲之亟加而至於擅刪日記漫漶義理其跡至妖其計叵測科事之外不可不一問請巨濟府絶島安置罪人朴宗集亟令王府拿鞫得情施以當律逆賊尙魯卽是萬古所未有之劇賊而孥戮之典旣施旋寢噫此賊之未服王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典趙時偉性本陰譎行又凶悖賊翰之餘論無不主張東馨之悖疏明有指揮賣權兜攬惟意所欲樂禍忘忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任張惡助勢便一窩主及夫賊宇之輸款而渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戱葬地國言喧藉情節莫掩揆以邦憲在所必覈而今此島配之典可謂失之太輕請島置罪人趙時偉亟令王府設鞫嚴問期於得情答三司曰不允末端事無批答答兩司曰不允答府曰不允答院曰不允
정조 13년
刑曹啓目粘全羅監司徐龍輔旣已遲晩所當照律是白乎矣係是二品臣曹不敢擅便上裁何如判府啓無論如此如彼焉逭不勤不敏不審不愼之罪乎査事之抛棄非不勤乎讞案之延拖非不敏乎示弱延譽姑捨是考課事體何等嚴重下語下筆宜有十分裁量非大臣非勳臣非宿德耆舊而忽用題外之目已是礙眼況旀文字自有用處出處則尤豈一毫近似於百里之績然則又非不審不愼之大者乎方面體重今姑含垢此後死隨處淬礪聞命恪謹以爲一分拭愆補過之地而外此諸般力所未逮處務盡已百之功俾有矯質之之資事嚴飭行會照律乙良安徐爲良如敎
정조 13년
己酉正月二十三日辰時上御重熙堂右副承旨入侍時右副承旨李書九假注書徐有聞記注官金鳳顯記事官李相璜以次進伏訖上命書九書傳敎曰今日政新除守令待下批不多日內辭朝命書公事判付訖命退承史以次退出
정조 13년
己酉正月二十三日辰時上御重熙堂右承旨入侍時右承旨李祖承假注書白慶楷記事官李相璜金祖淳以次進伏訖上命書傳敎曰關問已久尙無動靜豈邑邑遍問而然乎習操期限不遠如是遲滯能無等待之弊乎兩南伯推考春操不但異於秋操去冬無綿三南均然況今春寒甚於冬令此又軫念之一端依湖西伯狀請兩南習操巡點竝停止至於官門聚點依昨年飭敎嚴飭列邑着意設行不謹守令道伯各別察飭俾有小操勝於大操之實效事令廟堂分付命退承史以次退出
정조 13년
行都承旨金頤柱未肅拜行左承旨金思穆坐右承旨李祖承坐左副承旨洪仁浩坐直右副承旨李書九坐直同副承旨韓晩裕坐注書金孝建病一員未差假注書白慶楷仕徐有聞仕直事變假注書劉師玶仕
정조 13년
金頤柱啓曰明日常參經筵取稟傳曰停
정조 13년
傳于韓晩裕曰大臣留待
정조 13년
傳于韓晩裕曰同副承旨與副護軍趙德洙北部都事李東俊入侍
정조 13년
傳于韓晩裕曰左議政入侍
정조 13년
傳于金思穆曰左副承旨入侍
정조 13년
以吏曹參議李洪載牌不進罷職傳旨傳于韓晩裕曰只推
정조 13년
傳于金思穆曰都承旨許遞曾經人中在京無故人擬入
정조 13년
有政吏批判書李𡊠進參判具庠參議李洪載牌不進同副承旨韓晩裕進以金頤柱爲承旨李尙度爲修撰副校理李埦除授事承傳前郡守趙靖世前縣監尹昌柱以上今加通政年七十筮仕四十年加資事承傳以宋載緯爲假監役
정조 13년
兵批判書李文源進參判柳誼參議朴宗岳病參知李敏采入直行左承旨金思穆進以李堉爲副摠管許任爲內禁將趙德洙爲五衛將崔龜祥爲景福將李顯靖爲文兼白東脩爲分守門將具埉爲管城將李聖圭爲都摠管僉知三單張鉉國崔慶臣李遇同知七單申命寬洪鵬翼權承俊權始義李泰望李德昌柳章垕以上百歲以上單付事承傳
정조 13년
以掖庭署手本司謁崔昌祿金忠大旣已降定別監其代差出事判付啓第一禁條卽嚴內外也近來法綱漸不如前而名以掖隷不愼口於差備內事則其罪死罪也其律一律也況旀擧動令未頒之前妄度臆料至有齎去服色之擧此似一事可見約束懈弛之一端掖隷如此則院隷何論排設房軍尤何論以渠輩所犯降定別監猶屬末勘之末勘然別監則刑曹不能嚴治只令司謁降充未免本末倒置司謁降定司鑰首倡別監刑曹照律失之太輕首倡一人各別痛治大則刑配小則充軍以嚴內外以存紀綱次令司謁査出來告政院事分付且雖小於此之事萬一以差備內事有傳播之擧則司謁別監當限死決棍後施以一律以此判辭揭板於渠廳事嚴飭
정조 13년
以慶尙道百歲以上老職人單付同知單子傳于李書九曰士庶年九十人雖於每歲陞資或因遺漏有過百歲始陞資者故此類年前有單付同知之定式出於優老尊年之意而兼欲參於歲饌也敎旨下去後另飭地方官隨卽傳給切勿遲滯形止依歲首老職加資官敎例亦卽狀聞事分付各道此後定式施行
정조 13년
兵曹以任嵂爲摠戎中軍
정조 13년
洪仁浩以刑曹言啓曰因義禁府都囚徒鄭信達保放令刑判與閔敬顯文案持去就議左右相仍令刑曹草記事命下矣依傳敎就議大臣則左議政李性源以爲此訟之曹閔曲直姑不須問敬顯信達俱以逆孽互通財貨者已見其縱恣無嚴出沒京鄕呈訴官府者益見其漸肆跳踉略無忌憚畢竟締結奸細潛納田券四字刀割其踪跡之陰祕情狀之凶譎又不止於欺騙錢貨脅奪田土而已其招中勢家二字明是知情而半呑半吐終不輸款者尤極獰頑所當嚴加盤問明覈情節然後徐議訟理亦不晩而該曹覆啓之切切於田錢去來或徑請勘斷或直請推給者未免輕重倒置閔敬顯金守海及李廷益之子尙允一處頭面其夤緣潛賣三字刀割一款爲先嚴刑究問一一取服恐爲合宜云右議政蔡濟恭以爲以訟理言之曺哥之乾沒錢貨昭不可掩而構出許多辭緣至於籲天者其計專出於漫漶不報誠極巧惡至若閔敬顯旣失錢貨則欲爲還推不足爲怪而但渠以賊弘之孽弟息偃在家實是國家之寬典則惟當屛息匿影不敢肆氣而錢代奪田已是駭惡旣奪而以其券使人轉賣於三字刀割尤涉凶譎至於昨年以來始以閔養顯爲錢主者顯有憑藉於怙勢之跡如此頑悍之類若不嚴懲法安所施乎臣意則曺哥所負本錢一一推給後文炯照律勘處敬顯則嚴刑定配以懲逆屬之出沒閃忽左跳右踉之習斷不可已云矣敢啓傳曰兩大臣之議別無參差況閔敬顯事本犯與逆孽外觀於前後所發其行止也蹤跡也不可以偸貨一事論若無別般嚴處非所以生道敎人卿等亦有耳豈不聞之乎出沒京鄕締結匪類雖非如渠逆孽尙可謂死有餘罪況渠乎除尋常嚴刑取服至於金守海李廷益事不欲究覈大抵廷益父子所爲本來如此廷益適因特令旣被謫刑年前物故之後其子跳踉亦由於暗地藉賣宮房之致宮房何知以此之故朝家於年前亦有處分俾暴宮房之受誣今雖欲査問畢竟則歸於暗地藉賣此一款置之鄭信達事令金吾草記議處可也
정조 13년
洪仁浩啓曰卽者義禁府都事來言保放罪人鄭信達草記議處事命下矣判義禁韓光會未肅拜次堂例不得擧行云判義禁韓光會卽爲牌招何如傳曰令次堂擧行
정조 13년
洪仁浩以刑曹言啓曰罪人朴瑀捧供啓目判付內卿等考律議處事判下矣朴瑀以劇逆門徒凶賊名字不忍斥呼稱以某某者其心所在明若觀火而今於嚴訊之下敢以鄕曲例事等語欲掩窮凶情節而其所自服不過外面書字而已若其心迹之叵測終不直招如此凶狡之類不可不取服施法且未輸款之前不可輕易議律更加各別嚴刑期於得情何如傳曰卿等言旣出執法依草記施行可也
정조 13년
洪仁浩以刑曹言啓曰依下敎罪人愼喜中全羅道康津縣古今島定配所卽爲押送之意敢啓傳曰知道
정조 13년
洪仁浩以刑曹言啓曰罪人金鍾輔捧供啓目判付內卿等考律議處事判下矣臣等謹按大明律則僞造印信者斬知情行用者杖一百流三千里云而今此金鍾輔僞關被捉之後始以張漢濟所賣爲說及其落空乃以自辦納供知其當死又推諉於已故之任昌才屢變其招奸僞多端自作與知情旣未究覈則擬律一款無以擧行更加各別嚴訊待其取服照法勘斷何如傳曰允
정조 13년
持平李聖輪崔重圭副校理李魯述正言崔時淳姜文會副修撰閔昌爀啓曰請黜置罪人鄭致達妻亟令王府夬正典刑以洩神人之憤措辭見上請物故罪人德相亟施孥籍之典措辭見上請逆賊尙喆依律處斷措辭見上一行刀割
정조 13년
持平李聖輪崔重圭正言崔時淳姜文會啓曰請養遂獻遂竝令王府設鞫嚴問還寢會遂絶島定配之命仍令王府設鞫得情還寢李觀源定配之命更令王府設鞫得情措辭見上請遲晩後物故罪人啓能亟施孥籍之典措辭見上請令王府一依古典趾賊等凶種之年未滿者待其稍長卽施邦刑俾絶凶逆易種養禍之患措辭見上請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮之典逆復庶子好石不待年滿亟施處絞之律措辭見上請遲晩罪人宇鎭更令王府卽速拿來仍前設鞫期於得情夬正典刑措辭見上請減死定配罪人廷楫亟令王府設鞫嚴問期於得情措辭見上
정조 13년
持平崔重圭啓曰請大靜縣爲奴罪人金壽賢依律處斷措辭見上請興陽縣爲奴罪人河翼龍亟令王府設鞫得情夬正王法措辭見上請還寢李魯春絶島安置之命亟令王府設鞫嚴問期於得情措辭見上請罪人寧鎭亟令王府設鞫嚴問期於得情措辭見上請島置罪人趙時偉亟令王府設鞫嚴問期於得情措辭見上
정조 13년
正言姜文會啓曰請大靜縣爲奴罪人金壽賢更令王府設鞫嚴問依律處斷措辭見上請爲奴罪人河翼龍亟令王府設鞫得情夬正王法措辭見上請金甲島爲奴罪人克觀古今島爲奴罪人克泰泗川縣定配罪人萬爀更令王府嚴鞫得情夬正王法措辭見上請恒善支屬亟命散配時謙兄弟竝投絶島以嚴隄防措辭見上請巨濟府絶島安置罪人朴宗集亟令王府拿鞫得情施以當律措辭見上請逆賊尙魯亟施孥戮之典措辭見上請島置罪人趙時偉亟令王府設鞫嚴問期於得情措辭見上答三司曰不允末端事無批答答兩司曰不允答府曰不允答院曰不允
정조 13년
刑曹啓目粘罪人私奴得福更推云云其所納供與前無異告主之罪旣已遲晩則事當捧結案登聞是白乎矣以千孫發告姑免告主之罪而使其主自歸於殺越之科者外面雖似愚昧其中則極爲巧惡各別嚴訊一一輸款後具格擧行何如判付啓倫綱截然而不可犯有國而有君臣有家而有奴主臣而犯君爲逆臣奴而犯主爲逆奴一或近似直是無倫無綱意之用不用情之有不有不須較絜於其間是如乎況旀世敎日下民俗日渝將使人彝物則歸於禽獸之域是豈朝廷泛看處乎以此得福文案言之藉曰由於李千孫之當初作鬧千孫在掖隷之故不敢直發先以次犯之李永逵告官云而永逵卽其矣小上典也此非奴告主乎今於更招之下雖以受恩無齎怨爲發明之端而所謂上典名字旣發於渠口則伊時無惡意到今生悔恨告主則告主又豈有別般可恕之端乎更良嚴刑捧招以爲按法處斷之地爲良如敎又啓目加資僞造僞寶罪人李羲暹等取招云云更加各別嚴刑期於取服爲白乎旀金廉段知情之律在所難免考律嚴勘爲白乎旀李泰憲段合有參恕之道是白遣鄭景周等段竝只參酌放送何如判付啓元犯段依啓目嚴刑取服爲旀其餘諸囚酌放事竝依允爲良如敎
정조 13년
忠淸監司權疏曰伏以臣辭不獲命行將辭陛竊有區區私情輒敢冒懇臣本家居于京畿抱川地而近因單身旅寓父母祠墓曠省有年矣今臣資秩旣變藩節將啓乞得數日之暇俾臣身帶恩光往伸至情焉臣無任屛營祈懇之地答曰省疏具悉卿其依所請往省焉
정조 13년
己酉正月二十四日辰時上御重熙堂右承旨與左議政入侍時右承旨李祖承假注書白慶楷記事官李宗烈記注官金鳳顯左議政李性源以次進伏訖性源曰春寒猶峭聖體若何上曰一樣矣上曰歸期果在那間耶性源曰似於晦間當還矣上曰待敎墓亦欲歷省乎性源曰當觀勢爲之矣命退諸臣以次退出
정조 13년
己酉正月二十四日辰時上御誠正閣同副承旨與加資復職人入侍時同副承旨韓晩裕假注書徐有聞記注官李宗烈金鳳顯行副護軍李堉護軍趙德洙北部都事李東俊以次進伏訖上曰加資復職人進前奏姓名可也堉進前奏姓名上曰年紀幾何堉曰犬馬之齒今爲八十矣上曰筋力何如堉曰猶能徒步作行矣上曰有子乎堉曰有養子矣上曰曾經春坊乎堉曰辛巳年間爲之矣上命書傳敎曰八十老人之筋力如是康旺極爲希有況宮銜通擬在辛巳年云豈可以單護軍嘉善使之還下鄕乎行副護軍李堉今日政摠管禁堂中備擬德洙進前奏姓名上曰與趙德章趙德成爲同宗乎德洙曰然矣上曰有子乎德洙曰只有孫而未及長成矣東俊進前奏姓名上曰筮仕何官乎東俊曰曾爲長寧殿參奉矣上曰同宗誰也東俊曰與李堉爲十二寸親矣命先退堉等以次先退命晩裕書傳敎曰政官牌招開政命退承史以次退出
정조 13년
己酉正月二十四日巳時上御重熙堂左副承旨入侍時左副承旨洪仁浩假注書白慶楷記事官李宗烈記注官金鳳顯以次進伏訖上命書傳敎曰聲名稔知不及見之尙以爲歎其子之向來臺職意在欲見而上來未易且其家之人必異他人文學人品曾亦習聞欲置之顧問之列以觀所存前正言李埦副校理除授仍令乘馹上來察任又命書傳敎曰今因李埦除職問之監役柳道源以老病果難上來云然則虛縻不可改差今日政差代事分付又命書傳敎曰在外摠管許遞今日政差出仁浩曰蔭官年七十筮仕四十年以上人俱蒙加資之典矣前郡守趙靖世前縣監尹昌柱年則俱過七十筮仕則或爲四十年或爲四十三年宜入於蔭官加資秩而官案及各道成冊抄出時誤計年條謄諸冊子故備局則只憑吏曹冊子抄錄致此遺漏之歎當初抄出時臣亦與聞而不能詳審誠不勝惶悚此外蔭武或不無此等見漏之類臣意則分付兩銓更加搜問據實稟處似好故敢此仰達矣上曰依爲之趙靖世尹昌柱依他人例今日政加資下批仍令吏兵曹更加詳探隨卽草記俾有一視之澤可也出擧條命退承史以次退出
정조 13년
己酉正月二十四日未時上御重熙堂承旨入侍時左副承旨洪仁浩假注書徐有聞記事官李宗烈記注官金鳳顯以次進伏訖上命兵曹判書入侍賤臣承命出傳與兵曹判書李文源偕入上曰落仕最久人及加資人擧擬時望筒下詳錄年條而隨窠隨擬期有對掦之效可也命先退文源退出命書傳敎曰向以綿貴之意有軍布分數代錢之狀請雖於大同或有尤甚處難捧之慮使之一體區別狀聞出於欲使民預知一以息肩一以慰心矣伊後狀辭太沒別白未知諸道擧行之何如萬一以民情事勢果難椎剝來頭有狀請之擧則分數之際吏奸莫遏旣辦之後民弊徒滋比之頃歲畿邑前年嶺邑之後時發令而民間之未蒙實惠必當反有甚焉令廟堂關問於完伯處何以分數何以擧行委折使卽從實狀聞緩不及事百事通患而至於民事聖人亦言不可緩完伯雖遲鈍在旬宣之任似此關係至重之民事如是緩忽該道臣爲先從重推考俾知警勵如是提諭之後臨時分數區別若有一毫虛實相蒙之患則其爲罪尤當如何且況閣臣卽所謂邇列也近臣也自閣臣出按者有罪倖逭無處不庇則是自朝家已有私好惡之失到此難以遞易有所容恕如以滿瓜順遞以官職反面而欲免囹圄嶺海之苦先以此事彈誠對楊事令廟堂嚴飭又命書傳敎曰嶺南待用刑蕩滌中昌原金國臣罪關倫綱不可尋常處之依前判下各別嚴刑俾遐土知有尊風化之政命退承史以次退出
정조 13년
行都承旨金頤柱病行左承旨金思穆坐直右承旨李祖承坐左副承旨洪仁浩坐右副承旨李書九緣故出同副承旨韓晩裕坐直注書金孝建病一員未差假注書白慶楷仕徐有聞仕直事變假注書劉師玶仕
정조 13년
李祖承啓曰明日常參經筵取稟傳曰停
정조 13년
金思穆啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 13년
金思穆啓曰禁衛營御營廳新舊番賞試射時銅龍門西營東營集春營入直軍除出標信請出之意敢啓傳曰知道
정조 13년
傳于金思穆曰右承旨入侍
정조 13년
傳于韓晩裕曰春到記分製講明日爲之處所以春塘臺爲之
정조 13년
傳于韓晩裕曰同副承旨馳詣太學夕食堂到記收取以來
정조 13년
以京畿監司啓本翼成公黃喜奉祀孫年歲居住馳啓事傳于韓晩裕曰令兩銓招見身手吏兵曹間收用事分付
정조 13년
以忠淸監司狀啓淸州牧使李學源罷黜事傳于韓晩裕曰政官待開門牌招開政差出
정조 13년
韓晩裕啓曰明日殿坐相値視事頉稟之意敢啓傳曰知道
정조 13년
韓晩裕以弘文館言啓曰校理洪義浩疏批已下卽爲牌招察任何如傳曰允
정조 13년
韓晩裕以弘文館言啓曰新除授修撰李尙度時在京畿楊州地經筵入番事緊請斯速乘馹上來事下諭傳曰依啓
정조 13년
韓晩裕以禮曹言啓曰臣尙鎭與戶曹判書臣徐有隣進詣大報壇奉審則饌卓床巾一紙牓書寫所用袱一竝破傷東壝門柱根塗灰剝落北壝門破傷壇下方甎庫庫破奉室風遮草芚二件御齋室懸板紗籠風遮草芚二件竝破傷從享位紫的褥一彩花席一拜席二闕字牌雨備一香陪軍所着黑衣一鶴氅雲鞋各二竝破牛鼎羊鼎豕鼎各一耳破籩七鼎羃二圓羃方羃各十七扃畢各一沙磁碗十沙樽三沙大貼四沙貼匙五竝破傷雉尾箒二柄雉尾改備洌泉門左右墻垣間間頹圮工人所着紅紬衣六件皁紬衣十五件白紬中單十二件白紬裙八件价幘冠七件進賢冠五件皮弁冠六件金銅革帶三件烏皮履五柳笥二角搥二干二戚一舞翟六竝破改備改踏鍊仍修補壇上黃羃一浮內十尺改備黃帳一浮內一幅改備白布遮日一浮內十幅改備白細木內揮帳二浮外揮帳二浮內六幅竝改備黃綿絲大中束乼各一艮衣小束乼六艮衣三甲所一艮衣登軒架白布遮日二浮內七幅改備中束乼一艮衣三甲所二艮衣竝色渝破趁卽改備修補之意竝以分付何如傳曰允
정조 13년
金思穆以御營廳言啓曰今正月二十六日春塘臺親臨春到記儒生製述殿講時依兵曹啓下節目集春營入直軍五十名內營直十名除實四十名領軍千摠金命赫把摠安宗厚該入直哨官朴希彦率領設布帳外排立而竝待標信擧行事畢後還入直間哨官李明祿代直之意敢啓傳曰知道
정조 13년
持平李聖輪崔重圭副校理李魯述正言崔時淳姜文會副修撰閔昌爀啓曰請黜置罪人鄭致達妻亟令王府夬正典刑以洩神人之憤措語見上請物故罪人德相亟施孥籍之典措語見上請逆賊尙喆依律處斷措語見上一行刀割
정조 13년
持平李聖輪崔重圭正言崔時淳姜文會啓曰請養遂獻遂竝令王府設鞫嚴問還寢會遂絶島定配之命仍令王府設鞫得情還寢李觀源定配之命更令王府設鞫得情措語見上請遲晩後物故罪人啓能亟施孥籍之典措語見上請令王府一依古典趾賊等凶種之年未滿者待其稍長卽施邦刑俾絶凶逆易種養禍之患措語見上請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑措語見上請物故罪人國榮亟施孥籍之典措語見上請梟示罪人明謙正刑罪人以謙亟施孥戮之典逆復庶子好石不待年滿亟施處絞之律措語見上請遲晩罪人宇鎭更令王府卽速拿來仍前設鞫期於得情夬正典刑措語見上請減死定配罪人廷楫亟令王府設鞫嚴問期於得情措語見上
정조 13년
持平崔重圭啓曰請大靜縣爲奴罪人金壽賢依律處斷措語見上請興陽縣爲奴罪人河翼龍亟令王府設鞫得情夬正王法措語見上請還寢李魯春絶島安置之命亟令王府設鞫嚴問期於得情措語見上請罪人寧鎭亟令王府設鞫嚴問期於得情措語見上請島置罪人趙時偉亟令王府設鞫嚴問期於得情措語見上
정조 13년
正言崔時淳啓曰請大靜縣爲奴罪人金壽賢更令王府設鞫嚴問依律處斷措語見上請爲奴罪人河翼龍亟命王府設鞫得情快正王法措語見上請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情夬正王法措語見上請恒善支屬亟命散配時謙兄弟竝投絶島以嚴隄防措語見上請巨濟府絶島安置罪人朴宗集亟令王府拿鞫得情施以當律措語見上請逆賊尙魯亟施孥戮之典措語見上請島置罪人趙時偉亟令王府設鞫嚴問期於得情措語見上答三司曰不允末端事無批答答兩司曰不允答府曰不允答院曰不允
정조 13년
己酉正月二十五日午時上御重熙堂右承旨入侍時右承旨李祖承假注書徐有聞記注官李宗烈記注官金鳳顯以次進伏訖上曰試官中無懸頉人乎祖承曰金鍾秀曺允大俱爲懸頉矣上曰試官金鍾秀代李在簡爲之曺允大代尹㬦爲之出榻敎命祖承讀公事書判付訖命退承史以次退出
정조 13년
行都承旨具庠坐左承旨洪仁浩坐直右承旨李書九坐左副承旨韓晩裕坐直右副承旨尹㬦肅拜同副承旨未差注書金孝建病一員未差假注書白慶楷仕徐有聞仕直事變假注書劉師玶仕
정조 13년
韓晩裕啓曰今日殿座時承旨當爲備員都承旨金頤柱不爲仕進所當牌招而拘於廳規不得請牌何以爲之敢稟傳曰許遞前望單子入之待下批牌招察任
정조 13년
傳于洪仁浩曰出宮門路以協陽門爲之
정조 13년
傳于韓晩裕曰考官金判府代製述命官爲之
정조 13년
以承旨房望筒傳于具庠曰仍
정조 13년
具庠啓曰今此試官望中時無職名人令該曹口傳付軍職何如傳曰允
정조 13년
有政吏批判書李𡊠進參判未差參議李洪載牌不進左副承旨韓晩裕進以李太亨爲校理李在學爲吏曹參判趙鎭大金永聃爲刑曹佐郞兪漢雋爲淸州牧使
정조 13년
再政以李在亨爲富平府使韓芷爲監察金師柱爲中部都事
정조 13년
四政以鄭啓淳爲楚山府使
정조 13년
兵批判書李文源參判柳誼參議朴宗岳侍衛進參知李敏采入直進左承旨洪仁浩進副護軍李潤國具紞副司直金載瓚尹行元申耆趙鼎耉金鎔
정조 13년
再政以柳鎭恒爲知事權顯經爲同知
정조 13년
兵曹口傳政事副護軍崔東岳副司直李得臣
정조 13년
洪仁浩啓曰抄啓文臣親試明日爲之事命下矣處所以何處爲之乎敢稟傳曰便殿爲之
정조 13년
洪仁浩啓曰抄啓文臣課講何承旨進去乎敢稟傳曰左副承旨進去
정조 13년
傳于韓晩裕曰左副承旨入侍
정조 13년
承旨前望單子入之尹㬦落點
정조 13년
副摠管前望單子入之金思穆落點
정조 13년
洪仁浩以訓鍊都監言啓曰今正月二十六日春塘臺殿座時因兵曹節目弘化門軍九十名廣知營軍四十名除出把摠兪碩柱哨官李甲會沈鐮率領設布帳外排立而竝待標信擧行依定式北營標下軍三十名除標信除出別將具敍五把摠金景濂率領集春門外把守雜人一切嚴禁事畢後各還直所之意敢啓傳曰知道
정조 13년
洪仁浩以禁衛營言啓曰來二月當八番右部前司屬全羅道五哨軍兵逢點實數六百五十二名已爲點閱整齊來二月初一日與內外各處入直將官軍兵等依例替代後舊軍放送之意敢啓傳曰知道
정조 13년
洪仁浩以禁衛營言啓曰來四月當九番右部左司屬全羅道五哨軍兵來三月二十五日京中逢點依例準二朔立番之意本道監兵使處預爲知委何如傳曰允
정조 13년
洪仁浩以御營廳言啓曰本廳來二月三月兩朔應立右部左司屬忠淸道左道五哨軍兵六百七十名已爲逢點整齊矣二月初一日與中司軍兵替代立番後舊軍放送之意敢啓傳曰知道
정조 13년
洪仁浩以御營廳言啓曰本廳來四月五月兩朔應立右部後司屬原春道五哨軍兵三月二十五日京中逢點四月初一日與右司軍兵當爲替代立番趁期調送事本道監司處依前知會之意敢啓傳曰知道
정조 13년
己酉正月二十六日辰時上詣春塘臺親臨春到記分製講入侍時行都承旨具庠行左承旨金思穆右承旨李祖承左副承旨洪仁浩右副承旨李書九同副承旨韓晩裕假注書白慶楷徐有聞記注官金鳳顯記事官李相璜檢校直提學徐有防原任直提學李秉模待敎金祖淳以次隨駕上具翼善冠衮龍袍乘輿出宣化門由建陽門詣春塘臺降輿陞座上曰多士之雪上團聚極爲可悶招致騎郞使之另加掃除事分付賤臣承命出傳命書傳敎曰摠管中未肅拜人許遞時帶實職人本職許遞今日政差出摠營則前望單子入之待下批牌招察任上曰承旨前望單子入之待下批牌招察任出榻敎上曰讀券官具庠移拜承旨代漢城右尹金憙爲之上曰楚山府使今日政各別擇差出榻敎上曰中宮殿進御芎歸導痰湯依前方限五貼自今日更爲煎入出榻敎兵曹判書李文源進前曰殿座時侍衛不可不備員而都摠管崔東岳副摠管李得臣旣遞實職竝付軍職何如上曰依爲之出擧條吏曹判書李𡊠進前曰淸州牧使今當差出而本州以營下劇邑物衆地大素稱難治不可不擇差他道有聲績已準限未準朔守令竝擬何如上曰依爲之出擧條引儀唱試官以下入就位行四拜禮製述試官右議政蔡濟恭漢城判尹李在簡行副司直李時秀行副司直尹㬦大司成沈煥之副司直李敬五前掌令金熙朝講試官行副司直吳載純漢城右尹金憙前縣監申耆行副司直柳焵副司果徐邁修以次入就位行禮訖以次分東西進伏濟恭曰連日勞動之餘聖體若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣命時秀書御題表題訖仍命懸題敎濟恭曰開講可也應講儒生生員權就度等以次進講訖幼學金必宣等以次出榜上命濟恭考券訖生員丁若鏞等以次出榜命書傳敎曰春到記殿講居首幼學金必宣製述居首生員丁若鏞竝直赴殿試之次幼學劉禧製述之次進士睦允中竝直赴會試講略幼學文光洙粗幼學盧楷等製述次上生員李明孚鄭魯榮進士嚴耆生員睦黃中各紙筆墨自政院考例施賞上曰抄啓文臣親試明日爲之出榻敎上曰今日科場之不嚴可謂前所未有仍命書榻敎曰試所承旨推考入門官拿處濟恭曰臣俄聞禮判言景慕宮仲朔大祭因下敎以親享磨鍊以入云今朔內於社於廟旣皆親祼日前景慕宮又行酌獻春享雖命攝儀情禮不至缺然見今春寒未解無異冬沍其在保嗇之道恐不宜又復勞動下情不勝憂慮敢此陳達伏乞更加三思亟降攝行之命以副百官軍民之懇祝焉上曰卿之陳懇旣若此伊時則行幸亦不遠依卿請以攝儀擧行前一日當親行省牲省器矣出擧條引儀唱禮畢上乘輿由靑陽門建陽門協陽門還內諸臣以次退出
정조 13년
己酉正月二十六日酉時上御重熙堂左副承旨入侍時左副承旨洪仁浩假注書徐有聞記注官金鳳顯記事官李相璜以次進伏訖上曰今日場屋之解弛可謂前所未有承旨何不申飭乎仁浩曰臣等多般嚴飭而儒生輩聽若不聞士習萬萬駭然矣命書傳敎曰科場之不嚴士習之漸頹雖知其日甚而未有如今日頒券時攫紙固已可駭臨軒試士事體何等莫重而分坐姑無論團聚臺上不見之地終不肯出頭寧有如許紀綱押班掌議金厚淵宋翼曾爲先停擧軫念多士之呵凍發軍掃除積雪仍令度支備給爇火之具蓋出敎與養之不欲偏廢也諸生非仕宦家子姪則是讀古人書者分義儀度間條節想不至全昧而所謂毛具泮長之前猶不敢爲況帳前乎外此褻慢之擧不欲煩諸絲綸筵臣執奏之後亦不可仍置試所承旨罷職入門與禁亂所若能整飭諸般猥雜之物豈敢持入乎當該四館所入門官禁亂都事問名竝爲先汰去仍令該府拿問嚴處其餘諸生之犯科者非不知一一査處有家長焉有泮長焉朝家以不治治之更欲觀來頭勿令嚴査覈出者意蓋在耳第令知悉又命書傳敎曰子孫之爲祖先旌褒之請大臣諸臣雖請永塞批旨中猶存一條路者非曰是耳意蓋在矣日昨見湖西孝烈上言査啓不但其子孫之呼籲邑牒道狀皆言其無徵雖姑循例啓下今見嶺伯査啓無非邑中人士之聯籲而該守令査報又如是丁寧則旌褒之恩典決不宜濫屑而此等處膠守有非聳奬之本意三嘉故士人尹攀妻姜氏被誣決死死卽雪誣陜川故士人李達鎭妻安氏孝烈匹美不惟辦死似此卓節何惜棹楔令地方官表其閭安義士人鄭孝子也移孝爲忠如是卓爾觀於道伯邑倅之爭相致饋而敬待可知其實蹟況査啓亦然而原狀姓名上無故字生死未可知更令邑伯探問卽爲狀聞咸陽士人河元龍密陽士人金夏鼎夫妻能知養志之爲孝元龍也吮瘇嘗糞特其餘事氷鯉冬笋不獨專美於古人夏鼎夫妻也宜寧士人朴昌淑孝行與夏鼎可謂一而二二而一以原狀難辨存沒一體問于該邑狀聞事下諭于嶺伯四字刀割上曰禁亂所假家自戶曹造給云耶仁浩曰然矣上曰軍幕固可設也而假家則殊涉未安矣仁浩曰然矣上曰戶曹判書推考當該官員拿處出榻敎
정조 13년
行都承旨具庠坐行左承旨徐鼎修坐右承旨李書九坐左副承旨韓晩裕坐直右副承旨洪仁浩坐直同副承旨南鶴聞未肅拜注書金孝建病一員未差假注書白慶楷仕徐有聞仕直事變假注書劉師玶仕
정조 13년
徐鼎修啓曰明日常參經筵取稟傳曰停
정조 13년
徐鼎修啓曰來初一日輪對國忌正日相値頉稟之意敢啓傳曰知道
정조 13년
洪仁浩啓曰合辭方張之時憲府無詣臺之人事甚未安除在外外未肅拜呈告人員竝卽牌招何如傳曰允
정조 13년
李書九啓曰副摠管金思穆時無職名令該曹口傳付軍職何如傳曰允
정조 13년
兵曹口傳政事副司直金思穆
정조 13년
傳于具庠曰入格儒生來待
정조 13년
傳于具庠曰楚山府使當日辭朝
정조 13년
承旨前望單子入之徐鼎修落點
정조 13년
傳于李書九曰右承旨入侍
정조 13년
傳于韓晩裕曰左承旨入侍
정조 13년
以奎章閣提學金鍾秀上疏傳于韓晩裕曰大臣請罷卽閣職而閣職則一遞已申廉隅一事再辭不但有傷事體向來傳敎旣有坐要二字則到今追提尤萬萬未安況營務亦無關於本事則拖彼引此此無所可據不料此重臣處義之如是顚錯今日試役俄聞懸病飭令入參又呈辭疏政院曲循捧入難免其責當該承旨遞差此疏還給該營文書自今日擧行入啓會簿過限不納亦已多日如是申飭之後又復遲滯其可曰有師律乎以此意該房知悉各別嚴飭
정조 13년
承旨前望單子入之李亨元落點
정조 13년
傳于韓晩裕曰在外承旨許遞前望單子入之待下批牌招察任
정조 13년
承旨前望單子入之南鶴聞落點
정조 13년
以開城留守狀啓加資復職人後錄開坐事傳于韓晩裕曰金啓運雖已陞六不得肅拜無異不爲待闋服卽爲收用以示信合之意部將加設現窠八道參上中落仕最久人待後政卽爲擬入事分付兵曹
정조 13년
具庠以弘文館言啓曰修撰李尙度自鄕上來云與新除授校理李太亨竝卽牌招察任何如傳曰允
정조 13년
掌令趙星逵副校理李魯述正言崔時淳副修撰閔昌爀啓曰請黜置罪人鄭致達妻亟令王府快正典刑以洩神人之憤措辭見上請物故罪人德相亟施孥籍之典措辭見上請逆賊尙喆依律處斷措辭見上一行刀割
정조 13년
掌令趙星逵正言崔時淳啓曰請養遂獻遂竝令王府設鞫嚴問還寢會遂絶島定配之命仍令王府設鞫得情還寢李觀源定配之命更令王府設鞫得情措辭見上請遲晩後物故罪人啓能亟施孥籍之典措辭見上請令王府一依古典趾賊等凶種之年未滿者待其稍長卽施邦刑俾絶凶逆易種養禍之患措辭見上請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英才斗恒更令王府設鞫嚴問期於得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮之典逆復庶子好石不待年滿亟施處絞之律措辭見上請遲晩罪人宇鎭更令王府卽速拿來仍前設鞫期於得情夬正典刑措辭見上請減死定配罪人廷楫亟令王府設鞫嚴問期於得情措辭見上
정조 13년
掌令趙星逵啓曰請大靜縣爲奴罪人金壽賢依律處斷措辭見上請興陽縣爲奴罪人河翼龍亟令王府設鞫得情夬正王法措辭見上請還寢李魯春絶島安置之命亟令王府設鞫嚴問期於得情措辭見上請罪人寧鎭亟令王府設鞫嚴問期於得情措辭見上請島置罪人趙時偉亟令王府設鞫嚴問期於得情措辭見上
정조 13년
正言崔時淳啓曰請大靜縣爲奴罪人金壽賢更令王府設鞫嚴問依律處斷措辭見上請爲奴罪人河翼龍亟命王府設鞫得情夬正王法措辭見上請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情夬正王法措辭見上請恒善支屬亟命散配時謙兄弟竝投絶島以嚴隄防措辭見上請巨濟府絶島安置罪人朴宗集亟令王府拿鞫得情施以當律措辭見上請逆賊尙魯亟施孥戮之典措辭見上請島置罪人趙時偉亟令王府設鞫嚴問期於得情措辭見上答三司曰不允末端事無批答答兩司曰不允答府曰不允答院曰不允
정조 13년
刑曹啓目粘楚山前府使吳毅常係是朝官移義禁府處之何如判付啓告歸在馳進時情理旣云如此法典又無可據此啓目分揀爲良如敎
정조 13년
行司直金鍾秀疏曰伏以臣嚮控血懇批旨隆渥其所以慰撫而開曉之者殆同慈父之於穉子臣奉讀未半自不覺感淚之被面也噫如臣無狀誤辱殊知一無報效屢䧟不測輒煩聖上過費惻念曲加庇覆式至今活是誰之賜臣家世世子孫之銘鏤肝肺殞然爲期且毋論已使後之尙論者觀之必有爲臣而流涕者矣念臣以極危孑之蹤抱至悲苦之情欲歸未歸有臣如縶到今亦不敢爲任意行走計跼天蹐地此何人哉惟是名以卿宰被大臣請罷而晏然不思所以自處從古未有此事閣銜之數日卸免恩出曲諒而以臣代臣匪罪伊榮至於戎垣之任關久擬更瀝肝血仰首嗚呼而前疏批敎之下續入文字實有萬萬不敢者惶恐趑趄以迄于今則一營百務之許久瘝曠貽害多端爲罪滋大而狗馬賤疾近益添劇連日試役俱未承命促敎之下震凜罔措玆不得不擔詣闕門之下冒萬死申籲伏乞聖明曲垂矜諒將臣所帶內閣提學及守禦使之任一竝刊改仍勘臣逋慢之罪俾公法行而私心安焉取進止批答見上
정조 13년
忠淸監司洪檍疏曰伏以臣猥以無似之賤幸叨特達之私居常頌戴若赤子之邇父母病枿之含雨露雖糜而又粉之不足以酬鴻恩之萬一而待罪湖臬居然周歲而又幾月矣才識淺短疾病沈淹了無猷爲從竊厚廩若論素餐之罪臣實難逭苟有覆餗之災臣必無幸而天地也日月也若偏臣身瘡疣百出自知難恕而溫綸反紆以隆褒陳請累瀆實涉猥越而恩旨輒推以準許不惟臣身之得免罪戾一道生靈咸囿於恩波洋溢之中北望雲天攢手祝聖幸到及瓜之歲顒竢瞻天之日千萬不自意嶺藩移除之命有隕自天龍光赫然一路動色隆恩殊眷愈往愈摰驚惶震剝五內失守以首頓地自不覺感淚之交頤也噫使臣而平地穩步坦若無礙刺史之榮在私分而已濫況以坎穽之餘喘又無絲毫之微效鼯鼠已至於五窮鈆刀不堪乎再割而不揆人器之稱否殆若州府之序遷顧臣身過福之憂姑捨是其在淸朝官人之方不宜若是況又嶺之爲藩甲於諸道民物之殷盛事務之繁庶外而交鄰之政內而承流之責世所稱難治而難人且在今年北關交濟之責惟本道是恃船粟方張時月爲爭丙枕之憂溢於絲綸此時掄揀之重視他尤別而迺以衰朽無能已試蔑效之人苟然付授無少留難其有累於聖朝綜核之政非細故也且臣自經昨年毒痁以後筋力日漸消鑠精神去益昏瞀尋常簿書亦多曠廢則擔重任而理劇務固無其望而況此嶠南風土不竝以北若或添劇竟致僨誤則臣之一身雖不足恤豈可以七十州方面重地作賤臣養病之所乎前此湖西隆寄亦豈有承當之望而不揣才能惟命是趨生死夷險一聽造化則獨於新命豈敢爲陳懇丐免之計而誠以才具尤難堪任衰病無以支吾也左右思量惟有力辭非分之任回授可堪之人實爲公私之兩幸玆敢披瀝肝血冒煩崇聽伏乞聖慈諒臣懇之非出例讓念重寄之不可濫授亟許鐫改以重公器以安私分不勝幸甚臣無任屛營祈懇之至答曰省疏具悉嶺藩移除取卿綜練勿辭斯速赴任
정조 13년
己酉正月二十七日辰時上御熙政堂親臨抄啓文臣製述課講入侍時行都承旨具庠左承旨洪仁浩右承旨李書九左副承旨韓晩裕右副承旨尹㬦假注書徐有聞記事官李宗烈記注官金鳳顯參考官原任提學吳載純檢校直提學徐有防二直提學金憙原任直閣徐鼎修等以次進伏上曰承旨前望單子入之待下批牌招察任出榻敎上曰入格儒生皆已來待耶仁浩曰只居首人來待其餘未及來到矣命入侍賤臣承命出與講居首金必宣製述居首丁若鏞偕入進伏訖命進前奏姓名必宣進奏姓名上曰年今幾何必宣曰二十八矣命誦講章訖仍命賤臣呼新來仍令先退若鏞進奏姓名上曰年今幾許若鏞曰二十八矣命誦所製科表仍命製進退表訖命賤臣呼新來仍令先退引儀唱試官以下應製文臣入就位行四拜禮載純等率抄啓文臣洪義浩等入就位行四拜禮訖仍陞堂進伏命懸賦題醉看半開花訖仍命開講義浩等以次進講訖上曰後日課講當以左傳爲之俾各肄習可也命退諸臣以次退出
정조 13년
己酉正月二十七日巳時上御重熙堂右承旨入侍時右承旨洪仁浩假注書徐有聞記事官李宗烈記注官金鳳顯以次進伏訖上命書傳敎曰試所進去承旨經呈座次肅單事未前聞當該承旨從重推考在院右位承旨亦爲推考命書公事判付訖命退承史以次退出
정조 13년
行都承旨具庠坐直行左承旨徐鼎修坐右承旨李書九坐左副承旨韓晩裕坐直右副承旨洪仁浩坐同副承旨南鶴聞坐注書金孝建病一員未差假注書白慶楷仕直徐有聞仕事變假注書劉師坪[劉師玶]仕
정조 13년
李書九啓曰明日常參經筵取稟傳曰停
정조 13년
李書九啓曰新除授慶尙監司洪檍時在忠淸監司任所而旣有除辭朝赴任之命密符以前任忠淸監司時所授仍佩敎書及諭書安寶使院吏賚傳何如傳曰允
정조 13년
傳于具庠曰都承旨入侍
정조 13년
以濟州牧使狀啓漂人問情事傳于李書九曰厚給衣糧從願候風發送之意令廟堂嚴飭分付
정조 13년
南鶴聞以兵曹言啓曰依下敎四館所行首書吏金洛采決棍七度禁亂所羅將金重成金重輝吳成基金重仁等各決棍五度之意敢啓傳曰知道
정조 13년
李書九以都摠府言啓曰今日入直內三廳武兼禁軍及軍兵等中日習射請出標信傳曰知道
정조 13년
正言崔時淳疏曰伏以歲鑰回泰十柄建寅於穆淸廟次第祗謁宸孝克伸玉體冞康滿朝歡忭曷有其極仍伏念臣性質鹵鈍才器空疎處於窮鄕初無師友之可資年亦未邵又無聞見之可稱而幸際聖代早竊科名自郵官而陞春曹自春曹而除寢郞翺翔於縉紳之列聯翩於簪笏之間非分之榮吁已極矣每念酬恩之無路效忱之無地只自隕越于中慙恧於心矣不意此際薇垣新命遽及於夢想之外始也天牌之敢辭不被其猥越之罪終焉命召之再至莫售其逡巡之跡一番叨謝只竢恩遞之遄降矣于今一日二日罪斥尙遲晨入夜出見職自在有若言議風采之眞箇臺臣者然此豈微分之所可堪當而暫時之所可冒據者乎雖然臣亦有秉彝之性而固知倫綱之有所重焉則不可以自劃於誠意之淺薄而先絶於聽卑之天矣噫嘻痛矣自丙申以後亂逆層生而或焉聖躬之危逼或焉大計之沮遏或焉國脈之潛圖其他梟腸獍肚劇逆大憝接踵而起屈指可計而尙今首領之無𧏮者有之孥籍之未行者有之情節之未及窮覈者亦有之刑法由是而失宜彝倫以此而斁絶此不獨臣之備數於臺次而只欲塞其責而有是言也雖深山窮谷愚夫愚婦亦莫不聞之骨驚言之膽掉擧皆欲啖其肉而寢其皮則此可見一國同聲之討萬姓齊憤之義矣然而三司之爭執迄未蒙允閱歲之疏章一向靳許古紙生毛徒爲文具則臣於此不能無憾於天地之大也且臣民之所以刻骨而腐心者丙午五月之變而惟彼凶賊偃息於覆載之間安處於海島之中國讎未復輿憤莫洩而我殿下每於疏批之間輒下貽慼之敎終靳允兪之音臣所以尤不覺攀號崩隕之至也伏乞聖明廓恢乾斷夬正王法以洩環東土神人共之憤焉嗚呼臣於乞免之章不宜贅陳私言而區區至情有不能自已者臣之老父老母年迫七旬身嬰二豎桑楡之餘日無多菽水之供職久闕自臣入城之後睽離之恨換歲而愈久歸省之計逢春而倍切必欲辭遞之後旋尋下鄕之路顧此私悰之仰暴非不知自速於猥屑之誅而敢恃天地父母體諒之仁不避鈇鉞兼陳衷曲以公以私遞斥臣職在所不已伏乞聖慈竝垂察焉云云答曰省疏具悉勿煩爾其勿辭救護
정조 13년
敎慶尙監司洪檍書王若曰湖上著憩棠之治已驗熟手嶺外畀按臬之任惟在簡心當時屬之僉曰可矣顧彼嶠南全局寔我海東重藩絃誦襲鄒魯之風素稱人才府庫貢賦等創揚之産允爲邦家屛翰以鳥嶺便作咽喉勢旣壯於關防與蠻館直通呼吸戒實深於邊情名城雄府之相望比諸道最艱其治田政糶簿之俱弊嗟衆瘼難以盡言況近日舡粟之役方張予所憂者適是時攬轡之任告缺誰可代之惟卿老成之姿恬謹其操自早歲晉塗已闢世皆許以謨猷在向日屯蹇何傷予獨惜其沈屈薇垣一疏斷斷爲國家誠銅章數州棲棲下大夫列曾居近密才識旣優於綜明纔畀旬宣聲績又驗於通練玆授卿以守慶尙道觀察使兼兵馬水軍節度使巡察使大丘都護府使卿其祗服寵命懋昭績庸利器盤根正是展步之地輕車熟路佇期恢刃之功修城池峙糇糧恒戒南牧之警勸農桑興學校庸紓北宸之憂蔚乎文武材必思作成之術美哉山河寶寧忽保障之方凡厥稟裁自有典憲於戱政貴寬猛之相濟得中爲期地有湖嶺之各殊便宜從事與我共理爲彼十萬生靈知臣莫如咨爾二千石吏故玆敎示想宜知悉知製敎李魯述製進
정조 13년
己酉正月二十八日辰時上御重熙堂左承旨入侍時左承旨徐鼎修假注書白慶楷記注官金鳳顯記事官金祖淳以次進伏訖上曰先朝己酉二月日記入之賤臣承命出持入上命鼎修讀公事書判付訖命退諸臣以次退出
정조 13년
行都承旨具庠坐行左承旨徐鼎修坐右承旨李書九坐直左副承旨韓晩裕坐直右副承旨洪仁浩坐同副承旨南鶴聞坐注書金孝建病一員未差假注書白慶楷仕徐有聞仕直事變假注書劉師玶仕
정조 13년
南鶴聞啓曰明日再明日國忌齋戒正日相値視事頉稟之意敢啓傳曰知道
정조 13년
韓晩裕啓曰大司憲閔鍾顯未肅拜執義盧廷良掌令宋景煥在外掌令趙星逵陳疏入啓持平李聖輪崔重圭傳旨未下監察茶時之意敢啓傳曰知道
정조 13년
得于具庠曰同副承旨入侍
정조 13년
傳于具庠曰左承旨入侍
정조 13년
傳于南鶴聞曰禮曹判書入侍
정조 13년
傳于韓晩裕曰謁聖期日自前每不遲遠況今番設科兼爲會試諸生則諸生許久留京之弊亦不可不念謁聖日字嘗於禮曹草記下敎而武科初試先令兵曹今日內推擇草記待批下卽爲行會
정조 13년
以全羅監司狀啓本道漕弊姑觀前頭轉運詳察事情條陳啓聞事傳于李書九曰姑觀云云前頭云云限當在何間奏御文字固當據實指一焉敢爲此依違兩面看之說乎此狀啓還下送矯弊之難易與可否間更爲狀聞事回諭
정조 13년
以翼成公黃喜書院額號爲玉洞
정조 13년
韓晩裕以義禁府言啓曰保放罪人鄭信達草記議處事命下矣鄭信達本以釁累之蹤締結凶逆之弟潛相親密互換錢財者究厥情狀已極痛惡而本錢出處旣是作宰龍罔橫斂土民之物諸囚所供綻露無餘則身爲守令借托公役私斂民錢因作肥己之資者至於三千兩之多與凶孽而交通貨財爲邑倅而剝割民物情跡陰祕贓犯狼藉以此照律何如傳曰允
정조 13년
以全羅監司啓本靈光郡崔就光致死委折嚴査而該郡守金方行爲先罷黜罪狀令攸司稟處事判付啓本事卽屬於鎭屬等邑之便否也經幄作宰處地自別豈可與武弁鎭將較絜等割與之際乎且鎭將事果有所失公看而平決以面以牒間往復巡營期於雍容出場何必盛氣肆怒至有推捉鎭民輕施法外之刑然後始可快於心乎該倅眼中只知有本邑不知有隣鎭卽此微事已不免忿懥之私若使有藻鑑之方伯當之貶目題語當云私耳忘公兺不喩五朔一直滯囚之說雖似脫空自八月至十月牢囚纔放過數日更囚至于至月是隱則何異於不放乎況旀究其源頭卽因朝令査問之事則該倅之如是跳踉甚非分義之所敢出令該府待其置對以此意捧供爲旀高應祿段渠雖無手犯之迹觀於各人供招奸鄕則明是奸鄕而造謀容計尙多未究覈者兺不喩煽動打起必欲沮戱之狀渠焉敢發明乎似此奸民決不可容易勘斷令道伯更良嚴刑取招無論此事他事從前舞弄節次一一究覈以聞爲旀所謂被死是如爲在崔就光段其死也非病則打而雖曰因打是邂逅也成獄一款似無可論是旀崔河達段猶父卽父而其子稚騃渠之爲渠叔籲冤未可謂不可而借作子名換着喪服如彼其着急罔措決知非良民待其決末勘處次姑令保放爲旀法聖僉使李明奎段漕弊有無不關於獨鎭設施而自朝家欲令僉使重其威專其權雖有別立獨鎭之命此則特恩也別格也渠焉敢營爲於其間乎況於鎭門咫尺之地有此建閣樹碑之擧則渠豈不聞之而任其所爲噤默無言甚至斂民之說至登於囚供大抵金方行李明奎之擧措無異於鄕戰貌樣守宰事體姑無論鎭將亦命吏則特敎詢問之擧如是起鬧致煩登聞揆以國綱明奎亦難逭其罪亦令該府拿問處之爲旀捧供各人等令道伯分等勘放爲旀此後該邑該鎭更或以此事有一毫相侵之弊則該守令邊將爲先狀聞論罪首唱作奸吏鄕等以鄕戰律論事嚴飭該道道臣處爲良如敎
정조 13년
刑曹啓目罪人李亨秀旣已遲晩結案取招後稟處何如判付啓共謀果無其人承款何其容易是隱喩在初發覺從後究竟多有事端之矛盾而今已完決依所啓具格取招以聞爲良如敎又啓目罪人南毅鎭旣已遲晩結案取招後稟處其餘田雨顯等段分輕重照法嚴勘何如判付啓文案不甚分曉是隱乃旣分首從有此完決依所啓施行爲良如敎
정조 13년
又啓曰罪人金卜乭等旣已遲晩結案取招後稟處何如判付啓眞所謂穿窬中卒徒何異雀耗鼠縮然其律則一律法不可遽議低仰依所啓先爲具格取招以聞爲良如敎
정조 13년
平安監司金履素疏曰伏以三陽泰來百祿鼎至廟社親享宸誠克伸殿宮展謁鑾輿穩旋臣民歡祝中外攸均而臣獨逖違天陛身阻陪班區區軒墀之戀益不勝耿結之忱仍伏念臣以言乎姿性則至庸鈍也以言乎材具則極短拙也自顧空空無一可取而惟我殿下追念先故置之任使之列雨露若偏頂踵皆恩而至於近年以來拔之人望之外特紆簡心之眷揚歷太過涯分已溢感泣御結不知死所乃若西門鎖鑰委畀之重甲於他道以臣綿力薄材初豈有一分可堪之望而只緣含恩怵義冒沒承膺因仍蹲冒已過周歲彈壓澄淸之效雖非人人所可擬義而至於簿書財賦之間猶且昏憒儱侗全不事事前後瘡疣何啻百出則式至于今尙免大戾者實賴天地父母曲庇之澤而奈臣愚迷之性本乏分曉闇劣之識不解通變試以歲前綿布事言之輸送之際全失照察上不能對揚乎無前之惠澤下不免貽惱於京司之擧行論其辜負宜蒙重勘而幸賴涵容之德尙逭溺職之罪惶愧交集寢食靡安況今春序已屆災邑接濟之政不容少緩其所以區劃拮据專靠道臣而今若一以畀之於如臣之醜拙畢露僨誤已著者終至於兩祊公私之歸則臣身狼狽縱不足恤將何以寬宵旰之慮副民邑之望哉此尤臣之所大懼也且臣素抱貞疾近因觸冒風寒挾感增加床席宛轉生意索然種種證形雖不敢盡煩崇聽而事務自歸於瘝曠醫治亦難於及時伏枕惶悶如添一病玆不得不冒申呼籲仰干宸嚴伏乞聖慈俯察由中之懇特垂體下之恩亟遞臣藩宣之任以幸國事以安私分千萬幸甚臣無任屛營祈懇之至答曰省疏具悉卿其勿辭察任
정조 13년
掌令趙星逵疏曰伏以臣見職卽古之御史受人主耳目之寄任一國風憲之責苟非剛方之人正直之士論事而能使上下嚴憚持法而能使中外畏服者固不可居是官而稱是任念臣性本疎訥年且衰邁曾在本府以不言見罷則臣之以百無肖似之物其不可復玷於從前蔑效之地者較矣伏況臣妻死周年尙在草葬今始完窆期在不遠事多營求入城屬耳不意非分除命下已多日繼而有馹召隆眷顧此返照殘喘何以得此臣誠滿心騂恧怵伏旅次不知措躬之所矣又何天牌下辱羈蹤尤不勝榮感之極惶汗繼至臣於是乎竭蹶肅命待罪臺廳實非爲因仍蹲冒之計而蓋出於含恩畏義之意也第分義至重不可犯擅離之罪亡妻入地又是臣難捨之情當此合啓方張非不知言私之爲屑越而情理其急遂不避陳懇之爲瀆擾玆敢略具文字仰塵崇聽伏乞聖慈俯垂諒察亟命先遞臣新授職名以協公議特許臣歸見妻葬以伸私義千萬幸甚臣於乞免之章不宜贅陳他說而第於目下事有不容泯默者嗚呼討逆之請停已三載王法久而不伸彝倫因慈將壞此八路生靈所以含冤而茹恨者也政宜君臣上下倍加同憤晷刻不忘腐心痛骨期於必討復其久未復之君讎誅其久未誅之國賊庶幾掃除群凶廓淸穢氛少洩神人之憤矣臣於入洛之初得見朝紙始知福榮寧鎭及宋迪中停啓臣始焉訝惑終焉憂慨繼而有如不欲生之心夫春秋之法不外乎義理祖宗之法不饒於討罪一日不討則一日之義理不明一年不討則一年之義理不明義理之一日不明猶不可爲人爲國況一年而不明以至於三年而不明者乎闕啓已久義理亦隨以晦塞將至於人不人國不國之境輿情之經年未洩難保其不爲上干陰陽之和夫然則目下聲討是不容一刻少緩之地而何殿下有此萬萬過中之擧耶況伊日臺臣之不能爭執尤無所逃其罪焉則刊削之典斷不可已矣伏願殿下更加三思還收停啓之命亟允討復之請焉臣無任屛營祈懇之至省疏具悉勿煩給由
정조 13년
正言姜文會疏曰伏以以月之正以日之良於侐廟宮次第祗謁聖孝克伸玉體冞康群情歡祝曷有其極仍伏念臣以地則單寒以人則愚蒙一第僥倖而才具素蔑十年淪落而踐歷極尠庸材棄置自知本分之攸宜榮塗進取初非意想之所到向來分司之除亦是不虞之恩惟其瞻依廟宇少寓悲冤之情出入禁直自切榮感之私世所稱閑無事之職而臣則有不堪任之懼經年待罪日夕懍然迺者薇垣新命忽下於千萬夢想之外臣誠惝怳震惕罔知所以自措也夫官以諫名責任不輕上而弼君違下而糾官邪苟非言議足以動人風裁足以見憚難乎居是職也厥或有不愼簡而輕授不量力而濫叨者則其爲羞淸朝玷名器當如何也而今乃以如臣百無似之賤縻此萬不近之任竊恐難冒之義不但在於臣身而匪才之譏反有累於聖簡臣固當循墻之不暇而兩日之內天牌繼降一向違傲義分是懼遂不得不一伸叨謝之忱粗循謄傳之例而至若因仍蹲據若固有之萬萬非微分之所敢出也玆敢悉暴情實仰瀆崇嚴伏乞天地父母察臣才之不可冒居諒臣言之非出飾讓將臣職名亟許鐫免仍命選部勿復檢擧以重公器以安私分幸甚嗚呼沬血之義根於彝性同聲之討得於輿誦臣猥從三司之後例傳數日之啓而未蒙兪音抑鬱而退玆於祈免之章不顧贅陳之嫌惟殿下垂察焉噫嘻亂逆之作從古何限而豈有如丙丁以後諸逆之至凶極憯者哉沮遏代聽之凶謀潛圖國脈之逆節始也七字刀割終焉窩窟於世臣之家我殿下光臨寶位丕闡新化而龍蛇難馴梟獍接起迄于今十四五年之間千怪萬變無所不有者此豈他哉竊瞷殿下好生之德過於包容不忍之政欠於剛克凶如鄭妻而假息內地逆如德能而只誅其身外此而元惡大憝雖或天討之克行妖腰亂領尙多王章之倖逭以致義理欲伸而未伸隄防宜嚴而不嚴夫如是故一種不逞靡所懲畏枝上生枝腫下生腫至有丙午之變而極矣噫玆丙午之變欲說其詳有淚如瀉臣何忍覶縷拖長以慼我聖心哉惟是一天之讎怨未復八域之冤憤冞切其所究覈殄滅寧容時日之少緩而反若雍容暇預奄見歲月稍久不滿邦慶之時偉已爲輸款之宇鎭尙延海島之喘不加金木之誅至於妖媼逆醫尤是罪惡之要領盤詰之肯綮而一則置而不問自同無故一則旣使移配又擬停啓情節無可究之日懲討無可行之期將不免倫綱永斁亂賊益肆失刑之大孰甚於此嗚呼四罪咸服帝堯之盛也人得以誅春秋之義也夫荷聖明之世乃使國中齊聲之討反作紙上空言之資屈王法而沮人心至此之極也伏願殿下穆然深思赫然奮發三司所請一竝夬允以洩神人之憤以爲國家之幸焉臣無任屛營祈懇之至省疏具悉勿煩爾其勿辭察職
정조 13년
己酉正月二十九日辰時上御誠正閣同副承旨入侍時同副承旨南鶴聞假注書徐有聞記注官李宗烈金鳳顯以次進伏訖上曰提調入侍出榻敎賤臣承命出與藥房提調鄭昌順偕入進伏上曰聞卿連日赴公云然乎昌順曰監煎事重不敢晏然於私次矣上曰勞矣使副提調替監卿則間日入來庸何傷乎上曰淸心丸桂薑丸從近製之好矣上曰聞多士方待謁聖科云然否昌順曰然矣上曰永禧殿酌獻禮雖爲之繼此謁聖元非定例而儒生輩則輒皆認之以應行定式之事而擧皆希望云今年則不可不爲之矣仍命書傳敎曰祗拜聖廟已多年所監試會試不遠亦多赴京觀光之士謁聖日字以來月念間至晦初間推擇事分付該曹昌順曰謁聖日字推擇以入事命下矣取考謄錄則前一日春塘臺齋宿翌日詣文廟行酌獻禮後還由集春門御春塘臺試士或先詣明倫堂齋宿翌日仍爲試士之規今番則何以爲之乎上曰春塘臺齋宿由集春門詣文廟行酌獻禮還御春塘臺試士儀註節目以此磨鍊以入可也出擧條命書傳敎曰發遣吏郞諸執事淸齋與否摘奸以來命退諸臣以次退出
정조 13년
己酉正月二十九日巳時上御重熙堂左承旨入侍時行左承旨徐鼎修假注書徐有聞記注官金鳳顯待敎金祖淳以次進伏訖上命書傳敎曰禁直文臣應製賦居首二下五衛將吳正根大鹿皮一令三上承旨李書九校書校理成大中承旨韓晩裕南鶴聞具庠各紙三卷筆三枝墨二笏三中承旨洪仁浩紙二卷筆二枝墨一笏三下假注書徐有聞紙二卷次上副校理李魯述副修撰閔昌爀佐郞李福潤各紙一卷賜給又命書傳敎曰禁直文臣應製更試七言二十䪨排律居首二下承旨具庠三上校理成大中承旨韓晩裕李書九諸券無非佳作也富手也券頭已有所題者自有器使之道賞典則近於疊受只居首人加賜大鹿皮一令上曰具庠之文可謂善作矣鼎修曰積廢之餘其文能如此其熟工可知矣上命讀公事書判付訖命退承史以次退出
정조 13년
己酉正月二十九日酉時上御重熙堂右承旨入侍時右承旨李書九假注書徐有聞記注官金鳳顯記事官李相璜以次進伏訖上命書傳敎曰政官待開門牌招開政命讀公事書判付訖命退承史以次退出
정조 13년
行都承旨具庠坐行左承旨徐鼎修坐右承旨李書九坐左副承旨韓晩裕坐直右副承旨洪仁浩坐直同副承旨未差注書金孝建病一員未差假注書白慶楷仕徐有聞仕直事變假注書劉師玶仕
정조 13년
韓晩裕啓曰大司憲閔鍾顯牌招啓辭未下執義盧廷良掌令宋景煥在外掌令趙星逵受由在外持平李聖輪崔重圭傳旨未下監察茶時之意敢啓傳曰知道
정조 13년
韓晩裕啓曰備邊司郞廳來言今日賓廳日次而國忌齋戒相値不得來會云矣敢啓傳曰知道
정조 13년
傳于韓晩裕曰傳香承旨馳詣社稷宗廟景慕宮奉審摘奸以來
정조 13년
傳于韓晩裕曰今因完伯審理啓本稟秩中卞德金事纔有措辭而曰殺曰宥從違相反此豈忽於求生必死而然所慮者後弊也可愛者平民也急於爲後弊爲平民何顧一德金之冤與不冤乎又況死由於渠輩渠是頭角之稍嶄然者又豈可曰冤乎因此而有提問於判堂者卿旣經道伯且卿父之子也湖南獄案姑捨是諸道獄案之無論已錄啓與行査之類爛漫融會如誦已言一以備顧問一以陳已見問無停對獄無滯冤然後卿可謂不參卿須惕念最是湖南尤合細看年前審理時多有可恕可原之類而特以太近於無界限或姑示微意而仍推或別屬疑案而更査先從諸如此類具意見次次稟處而卿之先卿每以粘啓不如口陳作一笏記登對奏決予於昔日侍側而熟覩者卿於本曹事雖欲放忽其敢得乎以此意惕念對揚事令刑判知悉湖南獄案中順天趙戒中之疑案在所更究不可以年久屬之鐵案扶安奴西山伊耳根太陽穴卽速死要害之處而韓女致命又在數日間屍帳傷痕亦如是狼藉則獨於實因懸錄不以打以踢者果非違端乎且其看證皆是死者之同伴或可謂之非公證乎此亦更看處羅州高億石殺人則殺人謂之無殺心則或可乎靈巖千業奉尙今以爲疑晦卿其先就此數案具意見回啓事一體知悉以此傳敎一通行會本道後次同推如有異辭須卽狀聞事分付
정조 13년
洪仁浩啓曰刑曹判書沈頤之依下敎來待矣傳曰入侍
정조 13년
有政吏批判書李𡊠進參判李在學在外參議李洪載進左副承旨韓晩裕進以朴孝成尹在陽爲持平鄭福煥爲校理金履中爲引儀承文著作單沈奎魯書題單盧元樞吏批再政以李得駿爲靈光郡守
정조 13년
兵批判書李文源進參判柳誼受由在外參議朴宗岳病參知李敏采入直右副承旨洪仁浩進以許任爲副護軍金頤柱尹㬦爲副司直兵批再政以鄭彦衡爲法聖僉使
정조 13년
傳于洪仁浩曰京畿監司明日來待
정조 13년
洪仁浩啓曰陞補限內不爲設行大司成直捧禁推傳旨事曾有定式矣大司成沈煥之今朔陞補不爲設行依定式禁推傳旨捧入之意敢啓傳曰今番分揀待明朝開場試取可也
정조 13년
洪仁浩以禮曹言啓曰傳曰祗拜聖廟已多年所監試會試不遠亦多赴京觀光之士謁聖日字以來月念間至晦初間推擇事分付該曹事命下矣謁聖吉日卽令日官推擇則來二月二十日二十一日二十二日俱有拘忌二十三日二十四日國忌齋戒正日二十五日二十六日二十七日二十八日俱吉二十九日拘忌三十日吉三月初一日初二日國忌齋戒正日初三日拘忌初四日初五日國忌齋戒正日初六日拘忌初七日吉初八日初九日昭寧園忌辰齋戒正日初十日爲吉云以何日定行乎敢稟傳曰以二十六日爲之可也
정조 13년
韓晩裕以文禧廟營建廳言啓曰本廳堂上戶曹判書臣徐有隣與都廳郞廳副司果臣金履成進詣本廟奉審則廟內外俱無頉處之意敢啓傳曰知道
정조 13년
洪仁浩以兵曹言啓曰謁聖期日自前每不遲遠況今番設科兼爲會試諸生則諸生之許久留京之弊亦不可不念謁聖日字當於禮曹草記下敎而武科初試先令兵曹今日內推擇草記待下批卽爲行會事命下矣武科初試吉日令日官推擇則來二月十二日十八日俱吉云以何日定行乎敢稟傳曰以十八日爲之可也
정조 13년
具庠以賑恤廳言啓曰南部鑄字洞契任掌兪興伊戊申五月初一日路傍得二歲遺棄男兒本洞居良女林召史欲爲收養松峴契任掌閔守寬同月十七日路傍得今年生遺棄女兒苧洞居良女孫召史欲爲收養靑坡加餘里契任掌林好業同年九月十九日路傍得一歲遺棄女兒本洞居良女金召史欲爲收養政丞契任掌崔漢聖同年十一月初七日路傍得今年生遺棄男兒本洞居良女文召史欲爲收養泥峴契任掌劉興來同月二十九日路傍得二歲遺棄男兒本洞居良女金召史欲爲收養而皆以貧不自食願爲受料自該部牒呈故一竝依節目爲先逐朔給料使之乳養而今朔月終字恤考修啓時錄入之意敢啓傳曰知道此後連爲申飭各別着意俾無始勤終怠之患可也
정조 13년
具庠以漢城府言啓曰過期未婚未葬之類分付各部搜訪報來故別單書入之意敢啓傳曰知道
정조 13년
洪仁浩以訓鍊都監言啓曰本局把摠具綱受由下鄕身病甚重勢難還現改差何如傳曰允
정조 13년
洪仁浩以禁衛營言啓曰本營把摠崔秉敎身病猝重勢難察任改差何如傳曰允
정조 13년
洪仁浩以守禦廳言啓曰本廳親牙兵右司左哨官李泰協身病猝重勢難察任今姑改差何如傳曰允
정조 13년
刑曹啓目假稱加髢摘奸傳敎討索其七寸叔家罪人李基成口招判付內朝見卿曹草記極甚駭愕有此捧口招之命是如乎元犯李基成之罪可謂殺無赦渠以閑遊平民假稱加髢摘奸兺除良甚至以掖隷因傳敎出來樣恐喝其矣七寸叔家俱以執置於刑曹直房討索錢兩民習至此良覺寒心是置假稱摘奸猶難逭一律況兼有此假傳特敎之罪至若其矣再從叔家一款猶屬薄物細故如許亂民不以法處斷何以懲勵一世乎基成身準法處斷斷不可已過齋後卿等開坐通衢聚會都民以基成之罪反覆曉衆後基成段民人所見處各別嚴刑具格取招以聞爲旀以此推之安知無又若基成輩欺騙狂惑之擧乎事目條令不啻丁寧身掌詗戢之任似此賊民不惟不得捕捉懲治乃反任渠作弊閭里極意擾民此等捕將將焉用哉當該兩捕將爲先越俸一等此後更以憑藉加髢之禁蹤跡出沒者嚴飭捕廳無論男人女人隨聞捉來直施治盜之刑移送法司以爲按法痛絶之地爲旀卿段如是摘發如是執奏可謂不負職任特賜弦弓一張閤門外親受爲良如敎又啓目粘罪人鄭盤奉更推云云更加各別嚴訊期於究竟取服爲白乎旀光得兄弟姑爲參酌決處何如判付啓雖非登時捕捉眞有行淫之跡則憤頭下手容有可恕兺不喩脫裳與對飯比行淫不啻差殊而本夫之打殺猶勿直置償命之科仍命論理稟奏受敎載在本曹是隱則今於正犯盤奉之招旣云奸所目擊則未可以今始變辭歸於獄老生奸其矣妻所行之失然與否判堂別加究理覈出仍卽招一回啓爲旀干連是在金光得金龍聲等段竝只決放爲良如敎又啓目粘鎭安殺獄罪人卞德金獄事云云依前同推期於得情之意分付道臣何如判付啓鎭安囚卞德金之至今拷訊豈不知或近於冤矜而自初持難於全釋從又允可知仍推別有微意存焉被死是在名不知金哥卽平民也德金等四人卽乞漢也以乞漢作黨殺越此而歸之首從之難分遽爾寬恕竟無一人之償命則甚非所以生道殺人尋常穿窬之盜竊發之習朝家猶且設置鎭營隨現痛戢是隱則況此以乞漢兼强盜之惡行者烏可不嚴法重繩使有懲頑毖後之擧也外面驟看似屬疑案細究事理決難容議是如乎四人共招三人幸生此或爲一分致意處而二人段自成獄之時已有區別惟德金與林奉已在敲推之中而奉已弱而只足踢德金壯而有器仗此獄元招非德金而何論以眞正大懲創之道當不分首從竝用强盜之律然後始可以快示爲平民慮後之弊本意而特軫好生之義擇執一犯餘竝酌處朝家則猶以失刑爲嫌道啓之徑置稟秩可謂不識本意德金身依前同推期於得情爲有矣如以行兇節次之有推諉處納招卽爲枚擧狀聞事申飭行會爲旀因此而又有提飭者大抵戢盜之政所以爲平民也箕師東來八條敷敎其一卽强盜之沒入爲奴婢也且況立法寬仁最稱西漢而漢高之約令三條其一又傷人及盜抵罪也近來詗戢之政有名無實所謂治賊之刑具徒爲年少武弁飾怒之具而已未聞有爲民除害之殊績而如德金輩所招亦欲闊略看過如是而民何以容措法無所展施此等處爲監兵使者不可不留意董飭適因囚案判辭更此申申自卿曹措辭行會諸道爲良如敎
정조 13년
己酉正月三十日午時上御重熙堂推考房承旨與刑曹判書入侍時右副承旨洪仁浩假注書白慶楷記注官金鳳顯記事官李相璜刑曹判書沈頤之以次進伏訖上敎頤之曰卿見俄者所下傳敎乎頤之曰臣果見之矣上曰先卿之爲刑判也獄案不離手以爲草記不如面陳之爲詳盡每當入侍之時必懷袖入稟予於其時亦見之熟矣已於傳敎中悉之姑不架累而卿必體先卿爲之好矣目今獄案幾就修整乎頤之曰過數日則似可畢矣上曰俄見卿曹草記而召卿矣其果何事耶頤之曰臣亦姑未詳知故果請査問矣上曰所謂李哥事節節可痛近來掖隷雖曰破落此漢則決不爲此事是必李哥之譎計也其在懲一之道不可不嚴覈重繩見今齋日相値雖不得用刑而姑先施威逐條究覈以草供捧入可也命退諸臣以次退出
정조 13년
己酉正月三十日申時上御重熙堂右副承旨入侍時右副承旨洪仁浩假注書徐有聞記注官金鳳顯李相璜以次進伏訖上曰今日坐直誰也仁浩曰左副承旨韓晩裕及小臣矣上曰同副之一不坐直何也院規之壞了莫若近日誠極駭然矣仍命書傳敎曰當該承旨爲先遞差上曰戶兵判明日來待出榻敎上曰承旨前望單子入之待下批牌招察任出榻敎命讀公事書判付訖命退承史以次退出
정조 13년
行都承旨蔡弘履坐左承旨李祖承坐右承旨李書九坐左副承旨李祖源坐右副承旨韓晩裕坐直同副承旨洪仁浩坐直注書金孝建病一員未差假注書白慶楷仕徐有聞仕直事變假注書劉師玶仕
정조 13년
洪仁浩啓曰大司憲閔鍾顯牌招啓辭未下執義盧廷良掌令宋景煥趙星逵持平尹在陽在外持平朴孝成未署經監察茶時之意敢啓傳曰知道
정조 13년
李書九啓曰明日常參經筵敢稟傳曰傳
정조 13년
韓晩裕啓曰來初五日朝參日次矣敢稟傳曰停
정조 13년
李書九啓曰文臣製述以何日爲之乎敢稟傳曰念後更稟
정조 13년
韓晩裕啓曰禁衛營將官來言今日本營軍兵日次私習云矣敢啓傳曰知道
정조 13년
李書九啓曰戶曹判書徐有隣兵曹判書李文源京畿監司趙鼎鎭依下敎來待矣傳于李書九曰入侍禮曹判書前前京畿監司同爲入侍
정조 13년
傳于李書九曰未下直守令邊將當日辭朝
정조 13년
傳于李書九曰下直守令邊將留待
정조 13년
傳于李書九曰右承旨與下直守令邊將入侍
정조 13년
以留都何大臣爲之取稟傳于韓晩裕曰右議政留都
정조 13년
兵曹鄭昌聖爲守宮大將
정조 13년
承旨前望單子入之鄭宇淳李祖承李祖源落點
정조 13년
以行都承旨鄭宇淳牌不進推考傳旨傳于洪仁浩曰許遞今日政除老病在外衆所共知情病以在京無故人中曾經人擬入